Uurimisi juhatanud arheoloogide hinnangul on Kukrusel tegemist rahuaegse matusepaigaga, kuhu  on mulda sängitatud nii eakaid inimesi kui ka lapsi. Osalt talveoludest tingitult, esmajoones aga teaduslikust huvist lähtudes võeti üks uhkematest naisematustest üles ja kaasa tervenisti, n-ö ühes tükis ümbritseva pinnasega. See kolmetonnine monoliit pakub uurimisvõimalusi laboritingimustes veel aasta ja rohkemgi pärast välitööde lõppu. Tervikuna üles võetud matust on kavas hiljem eksponeerida Eesti Rahva Muuseumi uuel püsinäitusel.